বাস্তবতা যাই হোক, মানুষকে, মানব সমাজকে ও বিশ্বসভ্যতাকে সামনে এগিয়ে নিতে হবে; এর অন্যথা হওয়ার অর্থ কী হতে পারে, সেটা সবাইকে অনুধাবন করতে হবে। শান্তি, নিরাপত্তা, উন্নয়ন ও বিকাশের কোনো বিকল্প নেই। একথাটি আমাদের জাতীয় ক্ষেত্রেও সমানভাবে প্রযোজ্য। এ বছর নির্বাচনের বছর। জাতির প্রত্যাশা অবাধ, সুষ্ঠু, নিরপেক্ষ ও অংশগ্রহণমূলক একটি নির্বাচন। আন্তর্জাতিক মহলও এমন একটি নির্বাচনই কামনা করে। এরকম নির্বাচন রাজনৈতিক ঐকমত্য ও সিদ্ধান্তের মাধ্যমেই সম্ভবপর হতে পারে। নির্বাচন নিয়ে রাজনৈতিক দলগুলোর মধ্যে যে পরস্পবিরোধী অভিমত রয়েছে, আলোচনার মধ্যদিয়েই তার নিরসন ঘটতে পারে। এখনও প্রধান দুই দল আওয়ামী লীগ ও বিএনপি’র অবস্থান মুখোমুখী। অংশগ্রহণমূলক ও গ্রহণযোগ্য নির্বাচন সম্পন্ন করার ক্ষেত্রে সরকারের ভূমিকা মূখ্য। নির্বাচনের কাম্য পরিবেশ প্রতিষ্ঠায় সরকারকেই এগিয়ে আসতে হবে। বলা বাহুল্য, এই নির্বাচনের ওপরই রাজনৈতিক অশ্চিয়তা দূর, সহাবস্থানমূলক রাজনীতি প্রতিষ্ঠা ও গণতন্ত্রের বিকাশ নির্ভরশীল। সুস্থ্য, স্থিতিশীল গণতান্ত্রিক রাজনীতিই অর্থনৈতিক উন্নয়ন ও বিকাশ, সুশাসন ও সুবিচার নিশ্চিত করতে পারে। নিশ্চিত করতে পারে নাগরিক নিরাপত্তা। আমরা আর রাজনৈতিক বিবাদ, নাগরিক অনিরাপত্তা, গুম, খুন, অপশাসন, বিচারহীনতার সংস্কৃতি দেখতে চাই না। আমরা চাই শান্তি, স্থিতি, নিরাপত্তা ও উন্নয়ন। আমরা বিশ্বাস করি, গণতন্ত্র প্রতিষ্ঠিত হলে, রাজনীতি সুস্থ্য ধারায় ফিরে এলে অর্থনীতি ও জনজীবনধারায় সুবাতাস প্রবাহিত হবে। সকল অনিশ্চয়তা, সন্ত্রাস, দুর্নীতি, দুর্বৃত্তায়ন ও অপশাসনের অবসান ঘটবে। চলতি বছরে সরকার ও রাজনৈতিক নেতৃত্বের কাছে দেশের মানুষের এটাই প্রত্যাশা যে, তারা শুভবৃদ্ধির পরিচয় দেবে। আগামী দিনগুলো আমাদের সকলের জন্য কল্যাণময় ও নিরাপদ হোক, এই কামনা করি। পরিশেষে খ্রিষ্টীয় নববর্ষে সবাইকে আন্তরিক শুভেচ্ছা জানাই।